मुंबई. हरियाणवी गानों पर ठुमके लगाने वाली सपना चौधरी अब भोजपुरी गाने पर डांस कर फैंस को पागल कर रही है। भोजपुरी गाने 'मेरे सामने आके' ने इंटरनेट पर धूम मचा रखी है। यह एक आइटम सॉन्ग है जिस पर सपना ने परफॉर्म किया है। ये गाना जुलाई में रिलीज हुआ था जिसे अब तक 32 लाख से ज्यादा बार देखा जा चुका है।
यह गाना भोजपुरी फिल्म 'बैरी कंगना-2' का है जोकि लोगों को खूब भा रहा है। इस गाने के साथ सपना ने भोजपुरी सिनेमा में भी एंट्री मार ली है। सपना के ठुमके पर अब हरियाणा के अलावा यूपी और बिहार के लोग भी झूम रहे हैं। गाने में सपना लहंगा चोली में ऐसा डांस कर रही हैं कि जो देख रहा है वो उनका दीवाना हो जा रहा है।
इस फिल्म में रवि किशन और काजल राघवनी मुख्य भूमिका में नजर आएंगे। फिल्म की शूटिंग मुंबई और यूपी में की गई है। इस फिल्म के प्रोड्यूसर विनोद पांडे और अशोक श्रीवास्तव का दावा है कि ये फिल्म साल 2018 की सबसे बड़ी भोजपुरी फिल्म होगी।
लाखों लोगों के दिलों पर अपने ठुमकों की वजह से राज करने वाली जानी मानी हरियाणवी डांसर और सिंगर सपना चौधरी का क्रेज फैंस में किस कदर है वो तब पता चलता है जब उनका कोई नया वीडियो सामने आता है। उनके गाने या डांस का वीडियो आते ही छा जाता है। बता दें कि सपना का फेमस गाना तेरी आंख्या का यो काजल काफी फेमस है। बिग बॉस 11 का हिस्सा रह चुकीं सपना चौधरी का जन्म 25 सितंबर 1990 को हरियाणा के रोहतक में हुआ था।